
SUĠĠERIMENTI
Il-Kumitat għall-Impjiegi u l-Affarijiet Soċjali jistieden lill-Kumitat għall-Affarijiet Barranin u lill-Kumitat għall-Kummerċ Internazzjonali, bħala l-kumitati responsabbli, biex jinkorporaw is-suġġerimenti li ġejjin fil-mozzjoni għal riżoluzzjoni tagħhom:
–	wara li kkunsidra l-Ftehim ta’ Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra[footnoteRef:1],  [1:  ĠU L 149, 30.4.2021, p. 10.] 

–	wara li kkunsidra l-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika[footnoteRef:2], [2:  ĠU C 384I, 12.11.2019, p. 1.] 

–	wara li kkunsidra r-rapport tal-Kummissjoni Ewropea tal-24 ta’ Marzu 2022 dwar l-implimentazzjoni u l-applikazzjoni tal-Ftehim dwar il-Kummerċ u l-Kooperazzjoni bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq 1 ta’ Jannar – 31 ta’ Diċembru 2021 (COM(2022)0126),
–	wara li kkunsidra r-rapport tal-Kummissjoni Ewropea tal-15 ta’ Marzu 2023 dwar l-implimentazzjoni u l-applikazzjoni tal-Ftehim dwar il-Kummerċ u l-Kooperazzjoni bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq 1 ta’ Jannar – 31 ta’ Diċembru 2022(COM(2023)0118), 
–	wara li kkunsidra l-Konvenzjoni Ewropea dwar id-Drittijiet tal-Bniedem,
–	wara li kkunsidra l-Karta Soċjali Ewropea,
–	wara li kkunsidra l-Konvenzjonijiet u l-Protokolli tal-Organizzazzjoni Internazzjonali tax-Xogħol (ILO), b’mod partikolari l-istrumenti fundamentali tal-ILO,
–	wara li kkunsidra d-dikjarazzjoni konġunta tal-24 ta’ Marzu 2023 tas-Segretarju għall-Affarijiet Barranin tar-Renju Unit u tal-Viċi President tal-Kummissjoni Ewropea Šefčovič dwar l-eżitu tal-għaxar laqgħa tal-Kumitat Konġunt tal-Ftehim dwar il-Ħruġ u t-tieni laqgħa tal-laqgħat tal-Kunsill ta’ Sħubija tal-Ftehim dwar il-Kummerċ u l-Kooperazzjoni,
A.	billi mill-1 ta’ Jannar 2021, il-kummerċ u l-kooperazzjoni bejn l-UE u r-Renju Unit kienu rregolati mill-Ftehim dwar il-Kummerċ u l-Kooperazzjoni (FKK) bejn l-UE u r-Renju Unit; billi l-qafas istituzzjonali tal-FKK tlesta u sar kompletament operattiv fl-2022;
B.	billi l-FKK jipprevedi koordinazzjoni tas-sigurtà soċjali biex jiġu protetti d-drittijiet tas-sigurtà soċjali tal-persuni li jiċċaqilqu bejn l-UE u r-Renju Unit wara l-1 ta’ Jannar 2021; billi jipprevedi wkoll kundizzjonijiet ekwi biex tiġi żgurata kompetizzjoni ġusta billi jinżammu livelli għoljin ta’ protezzjoni f’għadd ta’ oqsma, inklużi d-drittijiet soċjali u tax-xogħol, b’mekkaniżmi vinkolanti ta’ infurzar u ta’ soluzzjoni tat-tilwim biex tiġi żgurata l-konformità;
C.	billi d-drittijiet fundamentali għall-organizzazzjoni, għan-negozjar kollettiv u għat-teħid ta’ azzjoni kollettiva huma minquxa fid-dritt internazzjonali u huma inerenti bil-għan li jiġu żgurati żvilupp sostenibbli u kundizzjonijiet ekwi kif stabbilit fl-FKK;
D.	billi l-FKK fih kapitoli dwar l-intrapriżi żgħar u ta’ daqs medju (SMEs), li jirrikonoxxu l-ħtieġa li jkun żgurat suq miftuħ u sigur għan-negozji, inkluż għall-SMEs u għandu l-għan li jiżgura li ħtiġijiethom jitqiesu fil-proċess ta’ implimentazzjoni, b’hekk ikunu jistgħu jieħdu vantaġġ minnu;
1.	Jisħaq fuq l-importanza ta’ involviment qawwi tas-soċjetà ċivili tal-UE u tar-Renju Unit, inklużi l-organizzazzjonijiet ta’ min iħaddem u t-trade unions, kif ukoll l-NGOs, fl-implimentazzjoni tal-FKK f’konformità mal-Artikoli 13 u 14; jinnota l-laqgħat tal-Grupp Konsultattiv Domestiku tal-UE f’dan ir-rigward u jilqa’ l-ewwel laqgħa tal-Forum tas-Soċjetà Ċivili f’Ottubru 2022; jisħaq fuq l-importanza li dan id-djalogu u din il-kooperazzjoni jitkomplew;
2.	Jinnota b’sodisfazzjon li l-implimentazzjoni tal-Protokoll dwar il-Koordinazzjoni tas-Sigurtà Soċjali skont l-FKK s’issa ma kinitx problematika u li ma ġiet identifikata l-ebda problema strutturali fl-2021 jew fl-2022; jisħaq, madankollu, fuq l-importanza li jkun hemm Protokoll dinamiku, li jkun allinjat mar-reviżjonijiet tar-regolamenti dwar il-Koordinazzjoni tas-Sigurtà Soċjali;
3.	Jinnota li fl-2021, l-emendi għall-annessi tal-Protokoll ġew adottati mill-Kumitat Speċjalizzat dwar il-Koordinazzjoni tas-Sigurtà Soċjali sabiex jikkonferma li l-Istati Membri jkomplu jippermettu lill-ħaddiema stazzjonati fir-Renju Unit jew mir-Renju Unit li jkunu koperti mil-leġiżlazzjoni tas-sigurtà soċjali tal-Istat taħt kundizzjonijiet speċifiċi; jinnota wkoll li fl-2022, ittieħdu passi preparatorji biex jiġu implimentati d-dispożizzjonijiet finanzjarji li jikkonċernaw ir-rimborż tal-kost tal-benefiċċji tal-mard in natura pprovduti minn Stat għajr dak kompetenti;
4.	Jilqa’ l-adozzjoni tad-Deċiżjoni 1/2023 tal-Kumitat Speċjalizzat dwar il-Koordinazzjoni tas-Sigurtà Soċjali li tapprova l-użu tal-Iskambju Elettroniku ta’ Informazzjoni dwar is-Sigurtà Soċjali (EESSI) skont il-Ftehim dwar il-Kummerċ u l-Kooperazzjoni[footnoteRef:3] fil-kuntest tal-Protokoll, kif ukoll li jqis li l-partijiet rilevanti tad-Deċiżjonijiet u r-Rakkomandazzjonijiet tal-Kummissjoni Amministrattiva għall-Koordinazzjoni tas-Sistemi tas-Sigurtà Soċjali għandhom isiru applikabbli fil-kuntest tal-Protokoll permezz ta’ Rakkomandazzjoni tal-Kumitat Speċjalizzat3; itenni l-appell tiegħu lill-Istati Membri biex jiżguraw li l-EESSI jsir totalment operattiv mill-aktar fis possibbli u jisfruttaw l-opportunitajiet li joffru l-fondi tal-UE eżistenti biex jiġi implimentat b’mod sħiħ l-EESSI u tkompli tiġi diġitalizzata l-amministrazzjoni pubblika;  [3:  Provisional Agenda of the Third Specialised Committee on Social Security Coordination (Aġenda Proviżorja tat-Tielet Kumitat Speċjalizzat dwar il-Koordinazzjoni tas-Sigurtà Soċjali), Londra, Ġunju 2023.] 

5.	Ifakkar li l-FKK jirrikjedi li s-sħubija ekonomika bejn iż-żewġ partijiet tkun ibbażata fuq kundizzjonijiet ekwi għal kompetizzjoni miftuħa u ġusta u li l-kummerċ u l-investiment għandhom isiru b’mod li jwassal għall-iżvilupp sostenibbli inkluż l-iżvilupp ekonomiku u soċjali u l-protezzjoni ambjentali; jinnota li skont l-Artikolu 355 iż-żewġ partijiet impenjaw ruħhom li jżommu u jtejbu l-istandards rispettivi tagħhom fl-oqsma koperti mit-Titolu XI;
6.	Jesprimi tħassib rigward l-iżviluppi reċenti li jistgħu jikkompromettu d-dispożizzjonijiet tal-kundizzjonijiet ekwi tal-FKK fl-isfera tax-xogħol u dik soċjali fir-Renju Unit; jiddispjaċih immens, f’dan ir-rigward, bit-tħassir ta’ Lulju 2022 tal-projbizzjoni tal-aġenziji tal-impjiegi li jipprovdu persunal temporanju biex jissostitwixxi l-ħaddiema li jieħdu sehem f’azzjoni industrijali, billi dan jippreġudika d-dritt tal-ħaddiema li jagħmlu azzjonijiet kollettivi, inkluż id-dritt tal-istrajkjar; jitlob lill-Gvern tar-Renju Unit jieħu l-miżuri neċessarji biex jiddefendi l-prinċipji tal-kundizzjonijiet ekwi msemmija fl-artikoli tal-FKK; 
7.	Jenfasizza wkoll ċerti żviluppi leġiżlattivi fir-Renju Unit li jqajmu tħassib u li ġew proposti iżda li għadhom ma ġewx adottati, bħall-Abbozz ta’ Liġi dwar id-Dritt Miżmum tal-UE (Revoka u Riforma), l-Abbozz ta’ Liġi dwar l-Istrajks (Livelli Minimi ta’ Servizz) u l-Abbozz ta’ Liġi dwar il-Protezzjoni tad-Data u l-Informazzjoni Diġitali (Nru 2); jisħaq li dawn il-proposti, jekk jiġu adottati, jista’ jkollhom implikazzjonijiet serji għad-drittijiet tal-ħaddiema, b’mod partikolari d-drittijiet fundamentali tal-libertà ta’ assoċjazzjoni u d-dritt ta’ organizzazzjoni, u d-dritt għal negozjar kollettiv u azzjoni kollettiva, inkluż id-dritt tal-istrajkjar u jimminaw l-impenji tar-Renju Unit skont l-FKK; f’dan ir-rigward, jilqa’ d-deċiżjoni tal-Gvern tar-Renju Unit li ma jipproċedix bl-Abbozz ta’ Liġi dwar il-Karta tad-Drittijiet;
8.	Ifakkar li l-protezzjoni tad-drittijiet tal-ħaddiema hija essenzjali biex jinżammu kundizzjonijiet ekwi u żvilupp sostenibbli kif stabbilit, fost l-oħrajn, fl-Artikoli 355, 386, 387, 399 u 524 tal-FKK; jitlob lill-Kummissjoni timmonitorja mill-qrib l-iżviluppi f’dan ir-rigward u tuża l-mezzi kollha disponibbli biex tindirizza kwalunkwe tħassib li l-adozzjoni ta’ dawn il-proposti tista’ tqajjem għall-applikazzjoni tal-Kapitolu 6 tat-Titolu XI, inkluż permezz ta’ djalogu fil-Kunsill ta’ Sħubija u l-Kumitati Speċjalizzati, il-konsultazzjoni tal-Grupp Konsultattiv Domestiku tal-UE u fejn meħtieġ il-mekkaniżmi għas-soluzzjoni tat-tilwim previsti fl-Artikolu 389;
9.	Jinnota li f’Ġunju 2021 il-Gvern tar-Renju Unit ħabbar l-intenzjoni tiegħu li jistabbilixxi korp uniku ta’ infurzar għad-drittijiet tal-impjiegi bil-kompitu li jiżgura superviżjoni ċentralizzata tal-liġijiet tax-xogħol tiegħu[footnoteRef:4] sabiex itejjeb il-koordinazzjoni u l-effikaċja tal-korpi eżistenti u jespandi l-infurzar f’oqsma ġodda; jinnota, madankollu, li s’issa ma sar l-ebda progress ulterjuri dwar il-proposta; jitlob lill-Kummissjoni tkompli timmonitorja mill-qrib l-infurzar tal-istandards tax-xogħol u dawk soċjali rilevanti, kif meħtieġ mill-FKK, u kwalunkwe żvilupp f’dan ir-rigward, u tkompli l-isforzi tagħha, flimkien mal-Gvern tar-Renju Unit, biex tiżgura l-konformità totali mal-FKK; [4:  Dipartiment għan-Negozju, l-Enerġija u l-Istrateġija Industrijali, ir-Renju Unit. Establishing a new single enforcement body for employment rights (L-istabbiliment ta’ korp uniku ġdid għall-infurzar tad-drittijiet tal-impjiegi), 2021.] 

10.	Jiddispjaċih ħafna bit-trattament diskriminatorju tar-Renju Unit ta’ ħaddiema minn ħames Stati Membri tal-UE fl-2021 fir-rigward tal-ħlas ta’ drittijiet imnaqqsa għal viżi tax-xogħol għal żmien twil; jiddispjaċih ukoll bir-rinunzja sussegwenti tar-Renju Unit tal-Artikolu 18(2) tal-Karta Soċjali Ewropea u bit-tneħħija konsegwenti tat-tnaqqis fil-ħlas ta’ drittijiet għall-viżi relatati max-xogħol għaċ-ċittadini kollha tal-UE minn Frar 2022; jitlob lill-Kummissjoni tieħu l-miżuri kollha meħtieġa f’dan ir-rigward u tkompli tqajjem din il-kwistjoni permezz tal-Kunsill ta’ Sħubija u tal-Kumitat Speċjalizzat dwar Kundizzjonijiet Ekwi għal Kompetizzjoni Miftuħa u Ġusta u Żvilupp Sostenibbli;
11.	Jappella lill-Unjoni Ewropea u lir-Renju Unit biex jesploraw perkorsi għall-kooperazzjoni ulterjuri u għall-iskambju tal-aħjar prattiki fl-oqsma tal-impjiegi u tal-protezzjoni soċjali; jirrikonoxxi l-potenzjal tal-kollaborazzjoni reċiproka biex jitjiebu l-implimentazzjoni u l-infurzar tal-politiki fil-qasam tal-impjiegi, b’hekk jiġu żgurati kompetizzjoni ġusta u tkabbir għall-kumpaniji u għall-ħaddiema kemm fl-UE kif ukoll fir-Renju Unit.

